پاکستان کې کرونا وايرس نور 118 کسان مړه کړي، د 2689 روغتيايي حالت خطرناک
کرونا وايرس په پاکستان کې نور 118 کسان مړه کړي چې ورسره په ملک کې په دې وايرس د مړو شمېره 4304 ته ورسېده، خو د دې ترڅنګ د سرکاري شمېرو ترمخه په ملک کې په کرونا وايرس اخته 2689 کسانو روغتیايي حالت مرګونی دی.
کراچۍ — په تېرو 24 ساعتونو کې په ملک کې په نورو 2846 کسانو کې دا وايرس مالوم شوي دي، په ملک کې تراوسه پورې په دوه لکه6148 کسانو کې د دې وايرس پخلی شوی دی. سرکاري شمېرې وايي په تېر شوا روز کې د کرونا وايرس 20زره930 معاينې شوي دي. ويل شوي تراوسه پورې د دې وايرس نه 98زره503 کسان ښه شوي هم دي. د پاکستان سند صوبه بيا هم په سر کې ده چرته چې د کرونا وايرس تر ټولو زياتې پېښې رپوټ شوي خو د دې وايرس څخه بيا زيات مړي په پنجاب صوبه کې شوي دي. په پنجاب صوبه کې تراوسه پورې 1727 کسان د دې وايرس څخه مړه شوي او په 75زره501 کسانو کې دا دې وايرس پخلی شوی او 27زره 147 ترې ښه شوي دي. په سند صوبه کې په 81زره985 کسانو کې د کرونا وايرس پخلی شوی او 1343 ترې مړه شوي خو دلته بيا په دې وايرس اخته شوي ډېر کسان ښه شوي هم دي. د سرکاري شمېرو ترمخه په سند صوبه کې 45زره616 کسان د کرونا څخه روغ شوي دي. په خېبرپښتونخوا کې د ياد وايرس څخه 935 کسان مړه شوي، په 26زره115 کسانو کې دا وايرس مالوم شوي او 12زره626 ترې ښه شوي دي. په اسلام اباد کې د کرونا څخه 128، په بلوچستان کې 119، په ازادکشمیر 28 او په ګلګت کې 24 کسان د دې وايرس نه مړه شوي دی.